Fagermos jubileum: Leder Odd for 250. gang i serien
Da han ble ansatt før 2008-sesongen for det daværende 1. divisjonslaget, var i grunnen fotballtrenerdrømmen gått i oppfyllelse. Selv om han gikk et divisjonssteg ned fra Strømsgodset den gangen. – Jeg hadde vært veldig opptatt av å trene Odd . Etter det har jeg ikke hatt ambisjoner om noe annet. Odd er klubben min, jeg er telemarking, jeg bor her og stortrives. Odd er en fantastisk arbeidsgiver med et veldig bra arbeidsmiljø. Og jeg er like sulten på jobbe i Odd – det å utvikle spillere, ha lokal profil og kjempe i toppen av norsk fotball, sier Dag-Eilev Fagermo før den «runde» jubileumsmatchen mot Haugesund. Listen over de 16 Tippeliga-trenerne (se faktaboks) beviser hvorfor Odd-treneren er i en særstilling i norsk toppfotball. Han har gått løs på sin niende strake sesong for samme klubb og tror i grunn han aldri har vært i nærheten av å sitte utrygt i Odd. Til tross for at han ikke akkurat er kjent for å gå stille i dørene på Falkum eller snakke med innestemme i media. Husker du? «Bare oljefondet er større enn lommeboken til Molde»– Han er krevende i perioder. Det er ingen hemmelighet. Men det er også styrken hans. Han jager forbedringer og utvikling. Det er sånn det må være, sier Odd-direktør Einar Håndlykken. Fagermos nåværende kontrakt – den femte han har skrevet med Odd – går ut 2018-sesongen. Ingen blir overrasket om Fagermo og Odd fornyer ekteskapsløftene flere ganger. Selv om han sikkert også kunne flyttet på seg i løpet av de siste åtte årene. – Det er ingen tvil om at han har fått tilnærminger fra andre klubber. Heldigvis har det aldri blitt noe av. Det var drømmen hans å trene Odd. Og det er fortsatt stort for ham, sier Einar Håndlykken.– Jeg har tenkt at det hadde vært gøy å trene en klubb med litt større ressurser. Jeg har vært lei da vi slet med økonomi og solgte de beste spillerne da vi er i ferd med å lykkes. Jeg har bygd tre-fire lag her. Men nå er Odd en av de største klubbene i Norge. Jeg drømmer ikke om noen andre klubber, men tror filosofien min kunne funket med større klubber også. Samtidig: Skulle jeg vært en trener som bare drev med kjøp og salg, hadde jeg blitt drit lei. Jeg må være på treningsfeltet, sier Fagermo. – Hvilken av de 249 seriekampene husker du best? – Vålerenga borte i 2014. Da ble medaljen (bronse) sikret. Så var det moro å debutere som Odd-trener. Mot Sandefjord hjemme. Men jeg har også vært med på å tape 0 – 7 for Rosenborg på Lerkendal og 1 – 6 mot Vålerenga, mens Klanen har sunget «Vi vil ha motstand, Fagermo!», smiler Odd-treneren – som jakter serieseier nummer 119 (64 uavgjorte, 67 tap) med favorittklubben sin mot Haugesund onsdag kveld. Det er ikke utenkelig. Odd har vunnet sine to siste bortekamper i Haugesund, og står uten tap mot FKH på fire kamper. Fagermos menn har i tillegg fire strake seiere (i serie og cup), og har vunnet fem av sine siste seks i serien. Vertene kom riktignok sterkt tilbake fra 0 – 3 mot Molde sist, men da med noe hjelp fra MFK-keeper Horvaths utvisning. Vi tror Odd er hakket hvassere, og laget forsvarer 2,00 i odds i dette oppgjøret. Her kan du lese våre vurderinger av dagens øvrige oddsobjekter I VG Sportens ferske podcast får du dommen over bokseverdenens superkamp, Leicester-helten som ble flau og hvorfor far og sønn Thoresen må passe seg som hockeyeksperter:
Med mer enn dobbelt så mange seriekamper som neste trener på Tippeliga-listen, runder Dag-Eilev Fagermo (49) 250 ligamatcher for Odd mot Haugesund onsdag.